Årsberetning  2021, SKI- OG TRIMGRUPPA i Tistedalen Friluftslag 


Organisering

Styret i skigruppa har bestått av: 
Leder: Trond A. S. Andersen
Medlemmer: Trond A. S. Andersen, Morten Finstad, Kai Roger Ugland, Arild Signebøen, Liv Marit Bernstrøm.

Treningsaktiviteten som ila. 2021 har vært gjennomført i skigruppas regi, har vært organisert som følger:

Treningsparti #1 (utøvere f.o.m. 7 år t.o.m 10 år)  - Arild Signebøen (Hovedtrener), Iben Andersen (Trenerassistent)
Treningsparti #2 (utøvere f.o.m. 11 år t.o.m 13 år)  - Andreas Johansson (Hovedtrener) 
Treningsparti #3 (utøvere 14 år og eldre) -  Trond A. S. Andersen (Hovedtrener) 

Aktivitet i gruppa ila. 2021

Generelt om aktiviteten i treningsgruppene

Virksomheten i skigruppa har også i 2021 dessverre vært sterkt preget av koronapandemien og de tildels strenge restriksjonene organisert idrett har vært underlagt i store deler av perioden. Ikke desto mindre har den organiserte treningsaktiviteten i skigruppas regi vært regelmessig opprettholdt stort sett hele året igjennom. Dette altså til tross for at begrensningene i adgangen til å delta i renn/idrettstevner i perioder har ilagt utøverne mer eller mindre absolutt konkurranseforbud.

Til tross for svært begrensede muligheter til i å delta i renn/konkurranser er det ikke registrert frafall i utøvergruppa ila. 2021, og som følge av etableringen av et nytt organisert trenings-/aktivitetsopplegg for barn i aldersgruppa fra 7 til 10 år i august, er oppslutningen om organisert trening i regi av skigruppa samlet sett økende. Treningspartiet for de eldste og hardest satsende løperne har en stamme bestående av 4 løpere i alderen fra 13-16 år, som samtlige har vært aktive i flere sesonger, og som resultatmessig hevder seg på relativt høyt nivå. I aldersgruppa mellom 11 og 13 har laget 3-4 løpere som som følger det foreskrevne opplegget for sin treningsgruppe, og som også hevder seg meget godt resultatmessig. I tillegg har et nyetablert trenings-/aktivitetstilbudet for 7-10-åringene vist seg å slå relativt godt an, og vi har ved utgangen av året 10-12 barn som regelmessig deltar i organisert aktivitet på dette nivået.

I forsøk på å opprettholde aktiviteten, og for så vidt også det sportslige nivået, uten å gå på akkord med enhver tids gjeldende smittevernregler, har skigruppa også i 2021 tidvis måttet være kreative og se seg om etter alternative løsninger for å kunne gjennomføre treningsøkter som kvalitetsmessig holder mål og som forhåpentligvis også oppleves som motiverende for utøverne. Også i 2021 har hensynet til smittevern i perioder bl.a. utelukket bruk av styrketreningsrommet i skianlegget, og for løperne på Treningsparti #3, som i praksis er avhengige av å gjennomføre regelmessige styrkeøkter for å holde et nivå som gjør det mulig å prestere i renn/konkurranser, har det tidvis vært utfordrende å komme opp med brukbare alternativer. Hva utendørs trening angår, har imdl. smittevernreglene stort sett hele perioden igjennom gitt rom for å gjennomføre organiserte treningsøkter for utøverne i samtlige av aldersgrupperingene hvor skigruppa har hatt som prioritert målsetting å opprettholde og ideelt sett øke aktiviteten. Sammenliknet med de to siste sesongene, har temperatur- og værforhold i perioden fra januar til mars/april vært gunstige, både mht. snøproduksjon tidlig i perioden, og videre mht. opprettholdelse av gode skiforhold i skianlegget på Erte utover i sesongen.

Til tross for at smittevernhensyn og restriktive pålegg om begrensinger i organisert treningsaktivitet i perioder har representert et hinder for å arrangere og delta på treniningsamlinger, har utøverne ila. sesongoppkjøringen i sommermånedene, utover høsten og på forvinteren hatt tilbud om å delta på to treningssamlinger med organisert felles opplegg over flere dager. Fra 9– 14. august deltok Sondre Signebøen og Agnes Andersen på en treningsamling Skisport i samarbeid med NTG Geilo arrangerte i tilknytning til Geilo Sommer Grand Prix 2021. Denne samlingen har etterhvert blitt en årviss begivenhet og et slags høydepunkt i sommersesongen for flere av lagets ungdomsløpere, og arrangørene kan skilte med profilerte trenere som bl.a  Steinar Mundal. Videre arrangerte skigruppa 19-21 november en egen trenings-/miljøamling på snø i Trysil, hvor 7 av TFLs utøvere deltok sammen med sine foreldre og hvor samtlige treningspartier/nivåer var representert, 

Ila. sesongoppkjøringen har det også vært arrangert tre fellestreninger for løpere i regi av det såkalte «Glommasamarbeidet», som er videreført i 2021, som et tilbud til utøvere i aldersgruppa f.o.m. 11-12 år og opp til 19 år. TFL har vært godt representert ved samtlige av disse samlingene, hvorav én ble arrangert av FSK ved Fredrikstad skiarena 29. september, den neste gikk av stabelen i innendørssnøanlegget SNØ  i Lørenskog i regi av Østfold Skikrets 15. oktober, mens den tredje tok form av kombinert styrke- og rulleskitreningsøkt som ble arrangert av skigruppa i TFL i Tistedalen Skianlegg 25. oktober.

Som ledd i en strategi for særskilt å stimulere og opprettholde rekrutteringen blant jenter, arrangerte også Østfold Skikrets 30. mai en treningssamling med variert innhold forbeholdt jenter hjemmehørende i vår region ved Fredrikstad Skiarena. Også ved denne samlingen var TFLs jenteløpere så godt som fulltallig representert.


Under forberedelsene av skisesongen 21-/22 har manglende snøforhold lokalt i distriktet vært forsøkt kompensert ved at utøverne i november og desember har hatt tilbud om minst én ukentlig innendørs skitreningsøkt i den såkalte «Snøsonen» i SNØ på Lørenskog. Oppslutningen om dette tilbudet har imdl. i år vært noe varierende og det har utelukkende vært utøvere fra den eldste treningsgruppa som har deltatt.  Erfaringen med disse øktene kan ikke desto mindre oppsummeres med at denne typen tiltak er viktige, for ikke å si nødvendige, særskilt i sesonger hvor kuldegradene lar vente på seg og treningsmotivasjonen blant de aktive gjerne avtar etterhvert som barmarkssesongen strekker seg utover i desember.



Om renndeltagelse og sportslige resultater.

Hva utøvernes muligheter for renndeltagelse angår, har Covid-pandemi og hensynet til smittevernregler som tidligere nevnt i lange perioder representert et mer eller mindre absolutt hinder. Ila. perioden f.o.m 1. januar t.o.m. overgangen til ny sesong 1. mai, har vi ikke registrert at noen av TFLs løpere har deltatt i andre renn enn de to KM-rennene Spydeberg IL så sitt snitt til å arrangere, da det ble lempet på smittevernreglene for idrettsarrangementer i mars. TFL stilte i dette kretsmesterskapet med til sammen 6 løpere, fordelt over 10 individuelle starter, og markerte seg først og fremst ved at Agnes Andersen tok KM-gull på normaldistanse i klassisk stil i 14-årsklassen for jenter.

Etter overgangen til ny sesong og gradvis oppmykning av smitteverrestriksjonene, har imdl. aktiviteten tatt seg opp, også på konkurransefronten. Ila. den delen av sesongoppkjøringen som utgjør rullesiksesongen har 10 løpere deltatt i 12 renn, noe som tilsammen utgjør 40 individuelle starter. Resultatmessig er det først og fremst KM-titlene Sondre Signebøen og Agnes Andersen noterte seg for under årets kretsmesterskap på rulleski på hjemmebane i Tistedalen Skianlegg som utmerker seg. Agnes Andersen har imdl. også markert seg ila. rulleskisesongen ved å ta en sterk bronse i Skisport Sommer Grand Prix på Geilo i august, i konkurranse med både 15- og 16-åringer fra hele Sør-Norge. Agnes var med sin tredjeplass soleklart best blant 15-åringene i deltok i dette rennet. Agnes gjorde seg også særskilt bemerket ved å ta nok en tredjeplass i 15-årsklassen i et av rulleskirennene som inngikk i Oslo Rulleskicup som gikk av stabelen i Lillomarka Arena 9. september.

I tidsrommet etter at selve skisesongen kom i gang i november/desember og fram til årskiftet, kan TFLs løpere til sammen skilte med ca. 10 individuelle starter i regulære skirenn som har vært arrangert i regi av lokale skikretser rundt omkring i landet og/eller Norges Skifirbund.


Om TFLs utflyttede skiløpere

Hva angår seniorløperne som er fostret og odlet i TFL, men som grunnet utdanning og videre satsing på skikarrieren har flyttet ut, kan nevnes at Marius Svendsby, som er mer eller mindre fastboende på Lillehammer, fremdeles representerer TFL i offisiell idrettslig sammenheng.

 







Om egne arrangementer:

Restriksjoner som følge av offentlige myndigheters såvel som Skiforbundets smittevernregler
har også ila. store deler av 2021 lagt begrensninger på skigruppas muligheter for å arrangere egne renn og treningssamlinger. Etter at disse restriksjonene gradvis ble trappet ned utover våren og sommeren, arrangerte imdl. skigruppa, med uvurderlig bistand fra flere av de andre gruppene i TFL, ila. helgen 28-29. august, en ny utgave av den såkalte «Tistedalstrippelen». Dette arrangementet er en mini-tour på rulleski, hvor programmet består av klassisk prolog + normaldistanserenn i fristil på lørdag, samt påfølgende skiatlon med skibytte på søndag. Søndagens skiatlon-renn talte i år som kretsmesterskap på rulleski for Østfold Skikrets, hvor TFL altså markerte seg ved at både Sondre Signebøen og Agnes Andersen tok KM-gull i sine respektive klasser. Samtlige tre renn var imdl. også åpent for løpere fra andre kretser, og oppslutningen talte i år ca. 40 stk utøvere, hvorav 6 av løperne er hjemmehørende i klubber i andre skikretser enn Østfold.

 


Trond A. S Andersen 
For styret i skigruppa
 


